טלגראס

הקמה

את טלגראס ייסד עמוס דב סילבר לאחר סיום ריצוי מספר תקופות מאסר על רקע סחר בסמים קלים. שם הרשת נובע מהלחם בסיסים של המילים טלגרם וגראס. כשהשתחרר מהכלא, היגר סילבר לארצות הברית שם הוא פתח דף פייסבוק למסחר במריחואנה. הדף אפשר לסוחרי קנאביס להשתמש בקיר הפייסבוק שלו תחת שם בדוי כדי לפרסם את מרכולתם. הם תיקשרו עם לקוחות באמצעות תיוג הפרופיל שלו ואף העלו תמונות של החומר המוצע למכירה. בדף הפייסבוק נמכרו כ-2 קילוגרם קנאביס מדי יום בעוד סילבר לא לקח חלק במסחר או קיבל תשלום עבורו. עם גדילת השירות לכ–30 סוחרי קנאביס בעמוד, החליט סילבר במרץ 2017 להעביר את המסחר לאפליקציית הטלגרם בשם טלגראס. תוך שבוע מהקמתה, אלפים הצטרפו לשירות טלגראס.

פעילות

מאז הקמתה, גדל השירות לכ-4,500 סוחרים פעילים ולמעלה ממאתיים אלף לקוחות, כ־15 אלף משתמשים בתל אביב לבדה. לטלגראס יש 70 מנהלים ועוד עשרה ראשי ענפים שמנהלים בהתנדבות את הפעילויות השונות של הקהילה. כמו כן היא מפעילה אנשי תוכנה אשר עובדים על שדרוג הפלטפורמה. חלקם בעלי ידע בשפת התכנות פייתון, רקע בבסיסי נתונים והיכרות עם ממשק תכנות היישומים של טלגראם. אחד השדרוגים העיקריים של המתכנתים הללו הוא בוט המאפשר מענה אוטומטי לשאלות של חברים בקבוצות השונות. עם התרחבות הרשת, טלגראס אף החלה להציע מתן שירות בשבע שפות שונות. היקף הפעילות הגבוה והתחרותיות שעוררה הפלטפורמה הביאו לצניחה של עשרות אחוזים במחירי הקנאביס. בנוסף מציע השירות קבוצות לרכישת סמים פסיכדליים, קבוצה לדיונים על לגליזציה וקבוצת ביקורות על איכות החומר וחוויית השירות מכל סוחר. לדברי המייסד סילבר הוא איננו מתפרנס מהשירות, אם כי יש סוחרים המשלמים לו מרצונם כסוג של עמלה.

פעולות בולטות

בספטמבר 2017 יצאה טלגראס במבצע "חפש את המטמון" במהלכו הוטמנו ברחבי העיר תל אביב 23 שקיות גראס אחריהן חיפשו מאות חובבי מריחואנה.

אתר אינטרנט

בינואר 2019, בעקבות חסימת עמוד הפייסבוק, השיקה טלגראס אתר תוכן לציבור הרחב. האתר מאפשר חשיפה למידע על "עולם הקנאביס" בתחומים שונים ומגוונים, הוא מהווה במה וחשיפה לאקטואליה ומחקרים מדעיים בתחום. כמו כן האתר משמש כפלטפורמה להפצת אירועי תרבות, חברה וקהילה, וכן הנעה לפעילות אקטיביסטית בקידום המעמד החוקי של צמח הקנאביס בישראל.
ב-12 במרץ 2019, יחד עם מעצר בכירי הארגון, האתר הוסר על ידי משטרת ישראל.

ביקורת

פקודת הסמים המסוכנים אוסרת שימוש או סחר בקנאביס ללא אישור משרד הבריאות. בשל כך, הקמת הרשת טלגראס מהווה עברה על החוק בישראל ונחשבת לעבירה פלילית. למרות הכרזת השר לביטחון פנים גלעד ארדן על שינוי האכיפה הפלילית הנהוגה והחלפתה במדיניות של אי הפללת הצרכנים, לא אושרה הצעת החוק בנושא. לדעת סילבר, טלגראס הוא פרויקט אידאולוגי שמהווה עליית מדרגה במאבק ללגליזציה של סמים קלים. לטענת משטרת ישראל מנגד, מדובר בארגון פשע ועל סילבר, אשר מתגורר בארצות הברית, הוטל צו מעצר בינלאומי. המשטרה אף חתמה על הסכם מיוחד עם עבריין שהואשם בסחר בסמים קשים, במהלכו תמחק שישה תיקים שעומדים תלויים נגדו והוא יקבל סך של 80 אלף שקל, תמורת הפללה של סוחרים במריחואנה ברשת. למרות טענת עמוס דב סילבר כי למשטרה אין יכולת אכיפה משמעותית נגד טלגראס, סוחרי סמים נעצרו ואף הוגשו נגדם כתבי אישום. בתגובה, אנשי טלגראס חשפו ברשת את תמונותיהם של עשרות שוטרים סמויים.
טלגראס ספגה ביקורת רבה לא רק מצד המשטרה. ארגון הפצת הקנאביס 'המחתרת' פרסם הודעה לפיה הוא מתנגד למכירת סמים לבני נוער. ביקורת רבה הגיעה גם מדובר צה"ל לאחר שפורסם כי הרשת משמשת חיילים להזמנת סמים לבסיסים צבאיים.
בנובמבר 2018 עמוד הפייסבוק של טלגראס נסגר עקב "עידוד לשימוש בסמים שמנוגד לכללי הקהילה של פייסבוק". בעמוד היו כ-25,000 לייקים. נכון ל-13 במרץ 2019 העמוד פתוח וזמין לצפייה. בנוסף העמוד של עמוס סילבר נחסם לתקופה של 30 ימים.
ב-12 במרץ 2019, לאחר חקירה סמויה מאומצת שנמשכה כשנה וחצי, עצרה המשטרה 42 בכירי הארגון, בהם מייסד הארגון.
מאז שוחררו 20 עצורים כולל מייסד הרשת עצמה לאחר שלא נמצאו ראיות והוכחות לביצוע פשע.